Finanzjament tal-Portal Globali permezz tal-EFSD+ L-EFSD+ huwa strument innovattiv li se jgħin biex jiġu ġġenerati investimenti f’varjetà ta’ setturi tal-Portal Globali permezz tal-kapaċità ta’ garanzija u t-taħlit tal-għotjiet tiegħu. Dan jagħmel disponibbli EUR 40 biljun f’kapaċità ta’ garanzija. Garanziji Il-garanziji tal-EFSD+ huma offruti fuq kundizzjonijiet favorevoli u kompetittivi ħafna. Dawn jippermettu lill-investituri privati jiffinanzjaw proġetti fi swieq aktar ta’ sfida, billi jassumu r-riskji ta’ ambjenti aktar instabbli filwaqt li jevitaw distorsjonijiet tas-suq. Minħabba li l-EFSD+ ikopri parti mir-riskji, is-sħab tal-finanzjament għall-iżvilupp tal-Unjoni jistgħu joħorġu l-istess ammonti tal-garanziji tal-EFSD+ mir-riżorsi proprji tagħhom, li min-naħa tagħhom se jattiraw ukoll investituri addizzjonali. Il-programmi ta’ investiment se jiġu implimentati permezz ta’ żewġ modi ewlenin: ·Fi sħubija mal-BEI, l-UE se tipprovdi garanzija li tkopri EUR 26,7 biljun f’finanzjament biex tappoġġa investimenti f’diversi setturi bħall-enerġija nadifa, l-infrastruttura ekoloġika u s-saħħa li għalihom il-BEI diġà għandu rekord b’saħħtu ta’ kisbiet skont il-Mandat ta’ Self Estern preċedenti. Il-kopertura tar-riskju pprovduta se tippermetti lill-BEI joffri self lill-pajjiżi sħab biex jagħmlu investimenti sostenibbli fil-konnettività u f’setturi prijoritarji oħrajn. Il-garanzija tal-Unjoni se jkollha impatt massimu fuq l-investimenti ta’ Portal Globali f’dawk il-pajjiżi sħab fejn ir-riskji sovrani u riskji oħrajn tas-settur pubbliku għadhom ostaklu kbir. L-approċċ ta’ sħubija taħt l-EFSD+ se jiżgura tmexxija b’saħħitha f’konformità mal-prijoritajiet ta’ Portal Globali, filwaqt li jippromwovi sinerġiji u komplementarjetà mal-oqsma kollha tal-azzjoni esterna tal-UE. ·Bħala waħda mit-twieqi settorjali tal-Arkitettura Miftuħa tal-EFSD+ (EUR 13-il biljun), il-Kummissjoni se tipproponi tieqa ta’ Portal Globali speċifika, li, flimkien ma’ twieqi tematiċi oħrajn bħat-tieqa ta’ Finanzjament Sostenibbli, se tiffoka fuq setturi bħall-enerġija sostenibbli, it-trasport nadif u s-settur diġitali. Se tinħoloq tieqa sekondarja ddedikata għall-konnettività diġitali b’approċċ fil-livell tal-pajjiżi biex tissaħħaħ il-konverġenza mal-pakketti tal-ekonomija diġitali tal-UE. Il-ħidma ma’ varjetà ta’ istituzzjonijiet finanzjarji Ewropej se tippermetti li jittieħed vantaġġ sħiħ mill-ġid tal-għarfien espert ġeografiku u settorjali disponibbli f’dawk l-istituzzjonijiet biex jitneħħew l-ostakli għall-investiment li qed jiffaċċja s-settur privat fil-pajjiżi ospitanti. Taħlit ·Meta l-proġetti jkollhom valur miżjud pubbliku li ma jkunx monetizzat u li l-garanziji ma jkunux jistgħu jindirizzawh, l-UE se tuża l-faċilitajiet ta’ taħlit tal-EFSD+. Dawn il-faċilitajiet jagħmlu użu minn għotjiet u minn self biex jappoġġaw proġetti ta’ investiment mhux bankarji fil-pajjiżi sħab tal-UE filwaqt li jtejbu s-sostenibbiltà, azzjonijiet favur ir-reżistenza għall-klima u l-impatt fuq l-iżvilupp tagħhom. Il-finanzjament appoġġat mill-EFSD+ se jiddependi fuq mekkaniżmi sistematiċi biex jiġu ffiltrati offerti baxxi b’mod anormali, li jipperikolaw l-implimentazzjoni reali tal-proġetti jew il-prinċipji tal-Portal Globali, u s-sussidji barranin li jimminaw il-kundizzjonijiet ekwi ta’ kompetizzjoni. Se tingħata attenzjoni wkoll biex jiġi żgurat li ma jkunx hemm distorsjoni fil-kummerċ u fl-investiment meta l-UE tiffinanzja proġetti f’pajjiżi terzi. Is-sħab tal-finanzjament għall-iżvilupp tal-UE jenħtieġ li jaderixxu ma’ standards tal-akkwist simili għal dawk applikabbli fl-UE. Fejn l-EFSD+ ikollu jintuża minħabba ambjent regolatorju mhux favorevoli jew esternalitajiet mhux riflessi fil-prezzijiet tas-suq (eż. l-emissjonijiet tas-CO2), l-UE se taħdem mal-pajjiż sieħeb biex tindirizza dawn in-nuqqasijiet sottostanti. Dan jenħtieġ li jnaqqas id-dipendenza tal-pajjiż sieħeb fuq l-assistenza esterna fil-futur.